Yahoo

Yahoo! Inc. (joskus myös Y!) on yhdysvaltalainen internet-palveluita tarjoava yhtiö. Yhtiön pääkonttori sijaitsee Sunnyvalessa, Kaliforniassa. Yahoon perustivat David Filo ja Jerry Yang tammikuussa 1994. Yhdysvaltalainen teleoperaattori Verizon Communications osti Yahoon internetliiketoiminnan vuonna 2016.
Verizonin omistama yhtiö tunnettiin nimellä Oath kun Verizon yhdisti sen AOL:n kanssa, sitten nimellä Verizon Media, kunnes nimeksi vaihdettiin jälleen Yahoo! alkuperäisen yrityksen lakkauttamisen jälkeen.

Alexa Internetin mittauksen mukaan Yahoo! oli syksyllä 2011 internetin neljänneksi suosituin verkkosivustohttp://www.alexa.com/siteinfo/yahoo.com  oltuaan vuonna 2006 kaikkein suosituin verkkosivusto. Yahoo! tarjoaa muun muassa sähköpostin, pikaviestimen, hakukoneen, aihehakemiston, ostoksia, urheilua ja monia muita internetpalveluita. 1. helmikuuta 2008 Microsoft ilmoitti tehneensä ehdotuksen ostaa Yahoo! 44,6 miljardilla dollarilla, mutta toukokuussa se veti tarjouksensa takaisin. Yritysjärjestelyllä Microsoft yritti haastaa hakukoneyhtiö Googlen, joka hallitsee vahvasti internetin kasvavia mainosmarkkinoita.

Yahoo merkitsee suomeksi iloista huudahdusta sekä öykkäriä, moukkamaista henkilöä. Yhtiön toisen perustajan Filon isä oli kutsunut tätä lapsena pikkuöykkäriksi (little yahoo).

Historia

Yahoon perustivat kaksi Stanfordin yliopiston jatko-opiskelijaa, David Filo ja Jerry Yang tammikuussa 1994 ja se oli yksi Internetin alkuaikojen pioneereista 1990-luvulla.
Yahoo aloitti käsin ylläpidettynä webbiosoitteiden hakemistona. Myöhemmin se laajeni hakukoneella, sähköpostipalvelulla, verkkokaupalla ja uutisilla. Palvelut olivat ilmaisia ja niitä rahoitettiin mainoksilla. Vuonna 2009 Yahoolla oli noin 12 % osuus Internet-mainonnasta. 

Ensimmäinen toimitusjohtaja Timothy Koogle teki nelivuotiden sopimuksen Googlen kanssa kesäkuussa 2000 Googlen hakukoneen käyttämisestä verkkosivulla. Yahoo myös harkitsi Googlen ostamista, mutta päätti rakentaa oman hakukoneensa.

Yahoolla alkoi mennä huonosti 2000-luvun ensimmäisen vuosikymmenen puolivälin tienoilla, kun sosiaalinen media alkoi korvata internetportaaleja. Vuonna 2008 Microsoft tarjoutui ostamaan Yahoon 44,6 miljardilla dollarilla.

Heinäkuussa 2012 Yahoo palkkasi toimitusjohtajaksi Marissa Mayerin, joka oli entinen Googlen hakupuolen johtaja. Mayer päätti tehdä Yahoosta uudelleen hakukoneiden valtiaan ja palkkasi tuhat henkilöä kehittämään tätä puolta.

Mayer aloitti myös videosisällön tuottamisen ja avasi makasiineiksi (Magazine) nimettyjä eri aiheita käsitteleviä verkkosivustoja, kuten Yahoo Food (ruoka), Yahoo Beauty (kauneus, kosmetiikka, muoti), Yahoo News (uutiset). Yahoo myös osti tusinoittain yrityksiä, joista merkittävin Tumblr 1,1 miljardin hintaan.
Tumblrin ostamisen aikoihin Yahoo pohti myös suoratoistopalvelujen, kuten Netflixin tai Hulun ostamista. 

Kuitenkin Yahoon merkittävin varallisuuserä oli sen vuonna 2005 ostama 40 % siivu kiinalaisesta Alibabasta, josta yhtiö oli maksanut miljardin. Yahoon kiinankielinen toiminta siirrettiin Alibaballe.
Yahoon myydessä toimintonsa Verizonille jäi sen osakkeenomistajille osuus Alibabasta, joka oli 41 miljardin arvoinen vuonna 2016.

Verizon maksoi Yahoon internetliiketoiminnasta 4,4 miljardia 
ja yhdisti Yahoon toiminnot aiemmin ostamansa AOL:n kanssa.
Yhdistyneen yhtiön nimi oli hetken Oath ja sitä johti AOL:n toimitusjohtaja Tim Armstrong.  
Tammikuussa 2019 nimeksi vaihdettiin Verizon Media.

Alkuperäisen Yahoon jäljelle jäänyt osa sai nimen Altaba.https://www.thestreet.com/investing/stocks/yahoo-set-to-thrive-under-new-altaba-name-thanks-to-alibaba-stake-13948684 
Altaballe jäi myös Yahoo Japan, jonka se myi pois 4,3 miljardilla. 
Huhtikuussa 2019 Altaba ilmoitti myyvänsä osuutensa Alibabasta ja yhtiön lakkauttamisesta. 

Verizon puolestaan myi 90 % osuuden Verizon Mediasta Apollo Global Management -pääomasijoitusyhtiölle ja otti uudelleen käyttöön nimen Yahoo. 

Yahoo! Japan on edelleen olemassa ja erillinen muista palveluista. Altaba ylläpiti sitä SoftBankin kanssa ja Verizon lisensoi Yahoo!-nimen. Nykyiset omistajat ovat SoftBankin lisäksi Naver Corporation ja Line Corporation (ent. Hangame Japan, entinen NHN Japan).
Yahoo! Japanin sivustolle ei pääse Euroopasta 6. huhtikuuta 2022 jälkeen, johtuen EU:n ja ETA:n Internet-säätelyn byrokraattisuudesta. 

 Ihmisoikeudet 

Yahoo! tekee tiivistä yhteistyötä Kiinan viranomaisten kanssa Kiinan kansalaisten harjoittaman tiedonvälityksen valvonnassa ja sensuroinnissa. Muuten Yahoo! ei voisi toimia Kiinassa. Kiinalainen toimittaja Shi Tao sai vuonna 2005 kymmenen vuoden vankilatuomion Yahoo!:n tiedotettua Kiinan viranomaisille yhdestä sähköpostiviestistä, jonka Shi Tao oli lähettänyt ulkomaille. Sähköpostiviestissä Shi Tao oli kertonut Kiinan tiukentaneen tiedotusvälineiden ohjailua Tiananmenin verilöylyn vuosipäivän aikaan.

 Microsoftin ostotarjous 
Microsoft teki ostotarjouksen Yahoosta 1. helmikuuta 2008. Microsoftin hintatarjous oli 44,6 miljardia dollaria eli noin 30 miljardia euroa. Hinta ylitti Yahoon senhetkisen pörssikurssin 62 prosentilla. Tällä kaupalla Microsoftin olisi ollut tarkoitus heikentää Googlen valta-asemaa internetin hakukoneena. Google kahmii myös suuren osan mainostuloista. Yahoo!:n hallitus tutki Microsoftin tekemää tarjousta mutta ei kuitenkaan suostunut kauppaan. Microsoft ilmaisi vielä vuonna 2009 olevansa kiinnostunut Yahoo!:n ostamisesta mutta on sittemmin luonut itse oman hakukonepalvelunsa, Bingin.

 Yahoo!:n sivustot ja palvelut 
 Yahoo.com:n sisäiset palvelut
 Yahoo! 360°
 Yahoo! 7
 Yahoo! Answers
 Yahoo! Ask
 Yahoo! Autos 
 Yahoo! Chat – laaja valikoima erilaisia selaimessa toimivia chat-palveluita
 Yahoo! Directory – hierarkkinen hakemisto internetsivuista 
 Yahoo! Finance – sisältää osakkeiden vaihtokursseja ja muuta aiheeseen liittyvää 
 Yahoo! Games – sisältää verkkopelejä, joita voi pelata toisten ihmisten kanssa ympäri maapalloa
 Yahoo! GeoCities – Tarjoaa ilmaisen kotisivutilan. Palvelu lopetettiin 26 lokakuuta 2009.
 Yahoo! Groups – postituslistoja
 Yahoo! Mail – Tarjoaa postilaatikon ja yahoo.com-päätteisen sähköpostiosoitteen. Yahoo! Mail sisältää myös kuvien jakamisen, roskapostisuojan, sähköpostifiltterit ja usean postilaatikon mahdollisuuden. 
 Yahoo! Maps – karttapalvelu 
 Yahoo! Messenger – pikaviestintäohjelma, jonka avulla voi lähettää viestejä, kuvia ja ääntä muille palvelun käyttäjille 
 Yahoo! Music – musiikkivideoita ja internetradioita 
 Yahoo! News – uutishaku
 Yahoo! Personals
 Yahoo! Photos
 Yahoo! Search – ollut jo kauan yksi internetin suosituimmista hakukoneista
 My Yahoo! – palvelu, johon voi tehdä "oman sivun", jonka voi täyttää haluamillaan Yahoo!-palveluilla 
 Suomalainen Yahoo! 

 Yahoon muut palvelut
 blo.gs – lista äskettäin päivitetyistä blogeista
 del.icio.us
 Dialpad.com – puhelinyhtiö
 Flickr.com – kuvien jakamissivusto
 Webjay.org – soittolistan jakamiseen

 Tietojenluovutusoppaan vuotaminen 
Joulukuussa 2009 paljastussivusto Wikileaks julkaisi Yahoo!:n yhdysvaltalaisviranomaisille laatiman oppaan (Compliance Guide for Law Enforcement), jossa se kertoo viranomaisille käyttäjistään keräämistään ja luovuttamistaan tiedoista hintoineen.MikroPC: Operaattoreiden telekuunteluhinnat vuodettiin nettiin  Dokumentin mukaan Yahoo! säilyttää vuoden ajan tiedon IP-osoitteista, joista sen palveluihin on kirjauduttu.

  Lähteet  

 Aiheesta muualla 

 Yahoo
 Yahoo! Suomi -hakusivu
 Yahoo! Company Information  

Luokka:Linkkikirjastot
Luokka:Yhdysvaltalaiset verkkosivustot
Luokka:Yhdysvaltalaiset pörssiyhtiöt
Luokka:Seulonnan keskeiset artikkelit